बारिश में बालों को डैंड्रफ से बचाएं, पसीना, गंदगी, फंगल इंफेक्शन; ऐसे रोकें हेयर फॉल
पसीना और एक्स्ट्रा ऑयल के कारण बालों में गंदगी और प्रदूषक तत्व जल्दी चिपक जाते हैं। इससे बाल जल्दी गंदे होते हैं और उनकी प्राकृतिक चमक खो जाती है। बारिश में बालों को डैंड्रफ और झड़ने से कैसे बचाएं इसके घरेलू उपाय बता रही हैं ब्यूटी एक्सपर्ट शहनाज हुसैन।
बारिश के मौसम में डैंड्रफ बालों की खूबसूरती कम कर देता है और डैंड्रफ के कारण बाल झड़ने लगते हैं। पसीना और एक्स्ट्रा ऑयल के कारण बालों में गंदगी और प्रदूषक तत्व जल्दी चिपक जाते हैं। इससे बाल जल्दी गंदे होते हैं और उनकी प्राकृतिक चमक खो जाती है। बारिश में बालों को डैंड्रफ और झड़ने से कैसे बचाएं इसके घरेलू उपाय बता रही हैं ब्यूटी एक्सपर्ट शहनाज हुसैन।
मानसून में बालों की सफाई का विशेष ध्यान रखें 
मानसून में बाल जल्दी गंदे हो जाते हैं इसलिए इस मौसम में बालों को अधिक बार शैंपू करें। यदि जरूरत हो तो रोजाना भी बाल धो सकते हैं। लेकिन इसके लिए माइल्ड हर्बल शैम्पू का उपयोग करें। कम शैम्पू का प्रयोग करें और पानी से अच्छी तरह बालों को धोएं।
हॉट ऑयल थेरेपी है जरूरी 
बारिश के मौसम में बालों को हेल्दी बनाए रखने के लिए हॉट ऑयल थेरेपी उपयोगी है। इसके लिए तिल या जैतून का तेल गर्म करें। इसे रूई से सिर पर धीरे-धीरे रगड़ते हुए लगाएं। ऐसा करने से डैंड्रफ की पपड़ियां निकल जाएंगी। फिर तौलिये को गर्म पानी में डुबोकर पानी निचोड़ लें और गर्म तौलिये को पगड़ी की तरह सिर के चारों ओर लपेट लें। इसे 5 मिनट तक लगा रहने दें। गर्म तौलिये को सिर पर लपेटने की यह क्रिया 3 से 4 बार दोहराएं। इससे बालों और स्कैल्प को तेल को बेहतर तरीके से अवशोषित करने में मदद मिलती है।
तेल लगाने का जो भी तरीका आपको सही लगता है आप वह आपना सकती हैं। आप चाहें तो रात भर बालों में तेल लगाकर रख सकती हैं या शैंपू करने से 2 घंटे पहले बालों में गर्म तेल लगा सकती हैं।
बारिश में डैंड्रफ से बचने के आसान उपाय 
चिपचिपी रूसी में, तेल और पसीने से स्कैल्प पर पपड़ियां चिपक जाती हैं। बालों की सही सफाई न करने से बालों का झड़ना भी शुरू हो जाता है। कई हेयर स्टाइलिंग प्रोडक्ट्स से भी बालों में रूसी हो जाती है। मानसून में बालों को डैंड्रफ से बचाने के लिए ये घरेलू उपाय आजमाएं-
शैम्पू करने के बाद क्रीमी कंडीशनर लगाने से बचें। इसके बजाय शैम्पू के बाद आखिर में चायपत्ती और नींबू के पानी से बाल धोएं। इसके लिए इस्तेमाल की हुई चाय की पत्तियां लें और उन्हें 5 से 6 कप पानी में दोबारा उबालें। पानी की मात्रा बालों की लंबाई पर निर्भर करती है। पानी को छान कर ठंडा कर लीजिए। इसमें एक नींबू का रस मिलाएं और शैम्पू के बाद आखिर में इस पानी से बाल धो लें।
शैंपू से आधे घंटे पहले 2 बड़े चम्मच एप्पल साइडर विनेगर को रूई की मदद से स्कैल्प पर लगाएं। फिर शैंपू कर लें, डैंड्रफ से राहत मिलेगी।
तेल को रातभर बालों में लगा रहने दें। सुबह सिर पर नींबू का रस लगाएं और 20 मिनट बाद बाल धो लें।
एक मग पानी में टी ट्री ऑयल की 5 बूंदें मिलाएं और इस पानी से शैम्पू के बाद आखिर में बाल धो लें।
नींबू का रस विटामिन सी से भरपूर होता है और इसका क्लींजिंग प्रभाव होता है। रात में बालों में ऑलिव ऑयल लगाएं। अगली सुबह सिर पर नींबू का रस लगाएं और 15 मिनट बाद बाल धो लें।
नींबू के रस का उपयोग बालों को धोने के लिए भी किया जा सकता है। इसके लिए एक मग पानी में एक नींबू का रस मिलाएं और इस पानी से शैम्पू के बाद आखिर में बाल धो लें।
शैंपू के बाद एक मग पानी में दो बड़े चम्मच सिरका मिलाएं। इस पानी से आखिर में बाल धो लें। सिरके में एंटी-फंगल और एंटी-बैक्टीरियल गुण होते हैं।
मेथी के दानों को रात भर भिगोकर रखें। अगली सुबह इन्हें पीसकर इसमें दो बड़े चम्मच तेल मिलाएं। इस मिश्रण को स्कैल्प पर लगाएं और आधे घंटे बाद धो लें। मेथी और तेल के सभी अवशेष हटाने के लिए बालों को अच्छी तरह से धो लें।
यदि बाल ऑयली हैं और सिर पर चिपचिपी परतें चिपकी हुई हैं, तो मुल्तानी मिट्टी में नींबू का रस और गुलाब जल मिलाकर पेस्ट बना लें। बालों पर लगाएं और आधे घंटे बाद सादे पानी से धो लें।
नीम की पत्तियों को गर्म पानी में भिगोकर रात भर के लिए छोड़ दें। अगली सुबह पत्तियों का पेस्ट बनाकर सिर पर लगाएं। आधे घंटे बाद बाल धो लें।
डेली डाइट में फल, सलाद, पत्तेदार हरी सब्जियां, साबुत अनाज और दही शामिल करें।
रोजाना 6 से 8 गिलास पानी पिएं।
एक गिलास पानी में एक नींबू का रस मिलाएं और सुबह सबसे पहले इसका सेवन करें।